**Διευκρινίσεις για τον τρόπο κάλυψης της ιδιωτικής συμμετοχής στις υποδράσεις του Υπομέτρου 19.2 του CLLD-LEADER 2014-2020**

*1.            Η επιστολή πρόθεσης δανειoδότησης ως τρόπος κάλυψης της ιδιωτικής συμμετοχής βαθμολογείται με μηδέν σε όλες τις Υποδράσεις, ανεξαρτήτως του Κανονιστικού πλαισίου (π.χ.1407/2013 ή άρθρο 14 του 651/2014)  στο οποίο υπάγονται;*

Όχι. Αντιθέτως, η επιστολή πρόθεσης δανειοδότησης ή η προέγκριση δανείου θεωρούνται ως δικαιολογητικά που μπορούν να προσκομιστούν για την απόδειξη της κάλυψης της ιδιωτικής συμμετοχής κατά τη στιγμή της αίτησης ανεξαρτήτως του Κανονιστικού πλαισίου (π.χ.1407/2013 ή άρθρο 14 του 651/2014) , φυσικά -υποθέτοντας- ότι η Τράπεζα έχει προχωρήσει σε μια αρχική – αδρή εκτίμηση της πιστοληπτικής ικανότητας του υποψήφιου επενδυτή, δηλαδή από ένα πρώτο έλεγχο προκύπτει ότι δεν έχει πρόβλημα να χρηματοδοτηθεί στο σύνολο ή μερικώς η ιδιωτική συμμετοχή. Οι συμβάσεις δανείων (δηλαδή τα αποδεικτικά της οριστικής έγκρισης δανείου) υποβάλλονται στην ΟΤΔ μεταγενέστερα και πριν την απόφαση ένταξης σε κάθε περίπτωση. Στην περίπτωση χρήσης του 1407/2013 ή του 1305/2013, η άποψή μας είναι ότι ο υποψήφιος επενδυτής δύναται να προσκομίσει και σύμβαση δανειοδότησης, με το σκεπτικό ότι στο πλαίσιο των υποδράσεων που εντάσσονται στους κανονισμούς αυτούς δεν εξετάζεται ο χαρακτήρας κινήτρου.

*2.            Οι δικαιούχοι των υποδράσεων που εμπίπτουν στο άρθρο 14 του 651/2014, βάσει της συνημμένης οδηγίας δε δύναται να προσκομίσουν έγκριση ή σύμβαση δανείου. Σε αυτές τις περιπτώσεις ο μόνος τρόπος για να λάβουν βαθμολόγηση για το συγκεκριμένο κριτήριο αξιολόγησης είναι η προσκόμιση βεβαιώσεων καταθέσεων, ύπαρξης μετοχών ή τίτλων; Η προσκόμιση επιστολής προέγκρισης δανειοδότησης αποτελεί βαθμολογούμενο δικαιολογητικό;*

Η επιστολή προέγκρισης δανειοδότησης (πέραν των βεβαιώσεων καταθέσεων, ύπαρξης μετοχών ή τίτλων) αποτελεί βαθμολογούμενο δικαιολογητικό σύμφωνα με το σημείο 1 παραπάνω.

*3.            Στο κριτήριο αξιολόγησης «Δυνατότητα διάθεσης ιδίων κεφαλαίων για την έναρξη υλοποίησης του επενδυτικού σχεδίου» αναγράφεται ότι η βαθμολόγηση προκύπτει από το Ποσοστό Ιδίων Κεφαλαίων επί της ιδιωτικής συμμετοχής \* 100%. Βάσει θεσμικού πλαισίου, ως ίδια κεφάλαια ορίζονται τόσο τα διαθέσιμα κεφάλαια σε λογ/σμούς των δικαιούχων όσο και η επιστολή έγκρισης δανείου, ο διαχωρισμός αυτός ενέχει και κάποια διαφοροποίηση στη βαρύτητα της βαθμολόγησης (μεταξύ της βεβαίωσης κατάθεσης και της έγκρισης δανείου);*

Η ιδιωτική συμμετοχή του δικαιούχου, σε ότι αφορά την πράξη, μπορεί να προέρχεται από ίδια κεφάλαια ή τραπεζικό δανεισμό ή/και συνδυασμό τους. Η απόδειξη της ιδιωτικής συμμετοχής δύναται να τεκμηριώνεται, είτε με Υπεύθυνη δήλωση (Ν. 1599/1986, όπως ισχύει, με θεώρηση γνησίου υπογραφής) του δικαιούχου, είτε με σχετικό τραπεζικό έγγραφο. Δεν υπάρχει διαφοροποίηση ως προς τη βαθμολογία μεταξύ των ίδιων κεφαλαίων ή του τραπεζικού δανεισμού (δηλ. της προέγκρισης ή πρόθεσης χορήγησης δανείου).

Ειδικά για τις πράξεις που ενισχύονται μέσω του άρθρου 14 του Καν. (ΕΕ) 651/2014 της Επιτροπής η ιδιωτική συμμετοχή του δικαιούχου της ενίσχυσης πρέπει να ανέρχεται κατά τη στιγμή της αίτησης σε τουλάχιστον 25% των επιλέξιμων δαπανών, είτε μέσω ιδίων πόρων είτε μέσω εξωτερικής χρηματοδότησης και ειδικότερα μέσω προέγκρισης ή πρόθεσης χορήγησης δανείου και όχι έγκρισης δανείου αφού αυτό πλέον καταστρατηγεί το χαρακτήρα κινήτρου. Οι συμβάσεις δανείων (δηλαδή τα αποδεικτικά της οριστικής έγκρισης δανείου) υποβάλλονται στην ΟΤΔ μεταγενέστερα και πριν την απόφαση ένταξης σε κάθε περίπτωση.

Σε περίπτωση υφιστάμενων νομικών προσώπων, απαιτούνται όλα τα ανωτέρω είτε από την εταιρεία, είτε από τα μέλη της εταιρείας με την πρόσθετη δέσμευση (Υπεύθυνη Δήλωση του Νομίμου Εκπροσώπου) ότι σε περίπτωση έγκρισης της πρότασης θα ακολουθήσει διαδικασία ισόποσης αύξησης Κεφαλαίου, πριν την απόφαση ένταξης.

Σε περίπτωση υπό ίδρυση νομικών προσώπων όλα τα παραπάνω εξετάζονται σε επίπεδο εταίρων.

Επισημαίνεται ότι επειδή η κάλυψη της Ιδιωτικής συμμετοχής αποτελεί βαθμολογούμενο κριτήριο, η προσκόμιση Υπεύθυνης Δήλωσης βαθμολογείται με μηδέν (0).